Michael av Kent

Michael av Kent (Michael George Charles Franklin, født 4. juli 1942) er som barnebarn av Georg V av Storbritannia og Mary av Teck et medlem av den britiske kongefamilien. Han har navn etter sin slektning storfyrst Mikhail Aleksandrovitsj av Russland. 

Han utfører ikke regelmessig kongelige plikter på vegne av Elizabeth II, som er hans kusine, men har representert dronningen ved enkelte tilfeller. Prins Michael driver et eget konsulentfirma, og har vært oppleser på flere TV-programmer om Europas kongefamilier.

Tidlig liv 

Prins Michael ble født i Iver i Buckinghamshire. Hans far var George, hertug av Kent, fjerde eldste sønn av Georg V og Mary av Teck, mens moren var Marina, hertuginne av Kent, datter av Nicholas av Hellas og Danmark og storfyrstinne Elena Vladimirovna av Russland. Som barnebarn av en britisk monark ble hans titulering HRH Prince Michael of Kent («Hans kongelige høyhet prins Michael av Kent»).

Han ble døpt 4. august 1942. Fadderne var Franklin D. Roosevelt, Georg II av Hellas, Haakon VII av Norge, Wilhelmina av Nederland, Lady Patricia Ramsau, Victoria av Hessen og Rhinen, Frederika av Hannover og Henry, hertug av Gloucester. 

Bare tre uker etter dåpen, den 25. august 1942, ble hans far drept i en flyulykke ved Caithness i Skottland.

Utdanning og militærtjeneste 

Prinsen gikk på Sunningdale School og Eton College. I januar 1961 begynte han på Royal Military Academy Sandhurst, og han ble i 1963 offiser i 11th Hussars (Prince Albert's Own). Han gjorde så tjeneste i Tyskland, Hongkong og Kypros. Senere var han på en rekke andre oppdrag, blant annet i Defence Intelligence Staff. I 1981 gikk han av med pensjon fra British Army, med majors grad.

I 1994 ble han utnevnt til Honorary Commodore i Royal Naval Reserve, og i 2002 til Honorary Air Commodore ved RAF Benson. Han er president for SSAFA Forces Help og Royal Patriotic Fund, og Colonel-in-Chief for Essex and Kent Scottish Regiment i Canada.

Karriere

Kongelige plikter 

Som tredje barn av Georg Vs sønn ble det ikke forventet at prins Michael skulle utføre kongelige plikter. Han fikk ikke apanasje fra Parlamentet eller stipend fra Privy Purse. Både hans eldre bror Edward, hertug av Kent og søsteren Alexandra, lady Ogilvy får apanasje fra Parlamentet. Prins Michael har allikevel utført noen kongelige oppdrag, og når han reiser sørger Foreign and Commonwealth Office og britiske utenriksstasjoner for at han får VIP-mottagelse. Da han giftet seg i 1978 fikk han en leilighet i Kensington Palace. 

Prinsen er beskytter for flere organisasjoner.

Kommersielt 

Ettersom prinsen ikke har inntekter fra Parlamentet eller kongehuset har han dronningens tillatelse til å drive forretningsdrift. Han eier et konsulentfirma som utfører oppdrag over hele verden. Prinsen er også autorisert oversetter fra russisk.

Ekteskap 

30. juni 1978 giftet prins Michael seg i en borgerlig seremoni i rådhuset i Wien med baronesse Marie-Christine von Reibnitz, eneste datter av baron Günther Hubertus von Reibnitz og Maria Anna Carolina Franziska Walpurga Bernadette, grevinne Szapáry de Muraszombath, Széchysziget et Szapár.

Ekteskapet var kontroversielt fordi baronessen var både katolikk og fraskilt. Hun hadde tidligere vært gift med bankieren Thomas Troubridge. De ble separert i 1973, skilt i 1977 og ekteskapet ble annullert av Den katolske kirke i 1978. 

Ettersom hun var katolikk mistet prins Michael sin plass i arvefølgen. Han mistet ikke prinsetittelen, og hans ektefelle ble prinsesse av Storbritannia. I arkaisk engelsk språkbruk blir hun tradisjonelt titulert HRH Princess Michael of Kent, «Hennes kongelige høyhet prinsesse Michael av Kent». Etter endringer i reglene for arvefølge for personer som gifter seg med katolikker, kom prins Michael i 2015 inn igjen i arvefølgen. 

Paret har to barn:
 Lord Frederick Windsor (f. 6. april 1979)
 Lady Gabriella Windsor (f. 23. april 1981)

De tilhører begge Den engelske kirke og har arverett til tronen.

Referanser

Eksterne lenker 
 
 

Kongelige briter
Huset Windsor
Britiske frimurere
Personer fra distriktet South Bucks